Ανακοίνωση σχετικά με μέτρα αντιντάμπινγκ που εφαρμόζονται κατόπιν απόφασης του οργάνου επίλυσης διαφορών του Παγκόσμιου Οργανισμού Εμπορίου, που εκδόθηκε στις 12 Μαρτίου 2001

(2002/C 111/04)

Στις 23 Ιουλίου 2001, το Συμβούλιο εξέδωσε τον κανονισμό (ΕΚ) αριθ. 1515/2001 σχετικά με τα μέτρα που δύναται να λάβει η Κοινότητα κατόπιν έκθεσης του οργάνου επίλυσης διαφορών του ΠΟΕ για θέματα αντιντάμπινγκ και αντεπιδοτήσεων(1) ("ο κανονισμός εφαρμογής του ΠΟΕ"). Δυνάμει του άρθρου 2 του κανονισμού αυτού, η Επιτροπή δύναται να κινήσει επανεξέταση των υπαρχόντων μέτρων για να ληφθούν υπόψη οι νομικές ερμηνείες που περιέχονται σε έκθεση την οποία εξέδωσε το όργανο επίλυσης διαφορών (ΟΕΔ) του Παγκόσμιου Οργανισμού Εμπορίου (ΠΟΕ).

Στις 12 Μαρτίου 2001, το αρμόδιο όργανο επίλυσης διαφορών του ΠΟΕ ενέκρινε έκθεση δευτεροβάθμιου δικαιοδοτικού οργάνου καθώς και την έκθεση της ειδικής ομάδας (πάνελ), όπως τροποποιήθηκε με την έκθεση του δευτεροβάθμιου δικαιοδοτικού οργάνου σχετικά με την υπόθεση "Ευρωπαϊκές Κοινότητες - δασμοί αντιντάμπινγκ στις εισαγωγές βαμβακερών πανικών κρεβατιού από την Ινδία" ("εκθέσεις")(2).

Με την ανακοίνωση αυτή, η Ευρωπαϊκή Επιτροπή καλεί τους εξαγωγείς-παραγωγούς, στις εξαγωγές των οποίων προς την Ευρωπαϊκή Κοινότητα, έχουν επιβληθεί μέτρα αντιντάμπινγκ και οι οποίοι θεωρούν ότι τα μέτρα αυτά πρέπει να αναθεωρηθούν υπό το φως των ερμηνειών σχετικά με τον προσδιορισμό των περιθωρίων ντάμπινγκ που περιέχονται στις εκθέσεις, να ζητήσουν επανεξέταση βάσει του άρθρου 2 του κανονισμού εφαρμογής του ΠΟΕ.

1. Δυνατότητα επανεξέτασης των ισχυόντων μέτρων αντιντάμπινγκ δυνάμει του κανονισμού εφαρμογής του ΠΟΕ

Κατόπιν των εκθέσεων, η Επιτροπή είναι έτοιμη να εξετάσει τις αιτήσεις επανεξέτασης δυνάμει του κανονισμού εφαρμογής του ΠΟΕ σχετικά με το επίπεδο του ντάμπινγκ, εφόσον τα υπάρχοντα μέτρα βασίζονται:

i) είτε σε σταθμισμένο μέσο όρο περιθωρίου ντάμπινγκ που προσδιορίζεται βάσει μεθόδου που περιλάμβανε αρνητικά περιθώρια ντάμπινγκ για ορισμένα μοντέλα/τύπους προϊόντος (βλέπε ιδίως τις παραγράφους 46 ως 66 της έκθεσης του δευτεροβάθμιου οργάνου) ή

ii) στα έξοδα πώλησης, τα γενικά και διοικητικά έξοδα και κέρδη, που καθορίστηκαν δυνάμει του άρθρου 2 παράγραφος 6 στοιχείο α) του κανονισμού (ΕΚ) αριθ. 384/96(3) ("ο βασικός κανονισμός") ή του άρθρου 2 παράγραφος 6 στοιχείο α) της απόφασης αριθ. 2277/96/ΕΚΑΧ(4) και οι πωλήσεις που δεν πραγματοποιούνται κατά τις συνήθεις εμπορικές συναλλαγές δεν λήφθηκαν υπόψη στον υπολογισμό ή τα στοιχεία για ένα μόνο εξαγωγέα συμπεριελήφθησαν στον υπολογισμό (βλέπε ιδίως παραγράφους 67 ως 85 της έκθεσης του δευτεροβάθμιου οργάνου).

Το αρμόδιο κοινοτικό όργανο δύναται να ακυρώσει, να τροποποιήσει ή να διατηρήσει τα επανεξεταζόμενα μέτρα για να ληφθούν υπόψη τα συμπεράσματα της επανεξέτασης. Σε περίπτωση κατάργησης ενός μέτρου έναντι μεμονωμένων εξαγωγέων αλλά όχι έναντι της χώρας στο σύνολό της, οι εξαγωγείς αυτοί εξακολουθούν να αποτελούν αντικείμενο της διαδικασίας, και είναι δυνατόν, αυτοδικαίως, να διεξαχθεί ως προς αυτούς νέα έρευνα στο πλαίσιο επανεξέτασης που διενεργείται ενδεχομένως μεταγενέστερα για τη συγκεκριμένη χώρα.

2. Διαδικασία

Κάθε εξαγωγέας-παραγωγός δύναται να υποβάλει γραπτή αίτηση επανεξέτασης. Για να διευκολύνεται η υποβολή παρόμοιας αίτησης, τα ενδιαφερόμενα μέρη δύνανται να ζητούν έντυπο της αίτησης στην ακόλουθη διεύθυνση: Ευρωπαϊκή Επιτροπή Γενική Διεύθυνση Εμπορίου

Διευθύνσεις Β και Γ

TERV - 0/13

Β - 1049 Bruxelles Φαξ: (32-2) 295 65 05 Τέλεξ: COMEU B 21877

Κάθε αίτηση:

i) δείχνει ότι το εν λόγω μέτρο αντιντάμπινγκ βασίζεται σε μια ή και στις δύο μεθόδους υπολογισμού του επιπέδου ντάμπινγκ που αναφέρονται ανωτέρω στο τμήμα 1 στοιχεία i) και ii) και

ii) περιλαμβάνει πληροφορίες κατάλληλες για τον προσδιορισμό του ντάμπινγκ, μεταξύ άλλων, πληροφορίες σχετικά με τις κανονικές αξίες, τις τιμές εξαγωγής και σύγκρισης κατά την έννοια του άρθρου 2 του βασικού κανονισμού, και οι πληροφορίες αυτές, κανονικά, πρέπει να καλύπτουν τους τελευταίους έξι μήνες πριν από τη δημοσίευση της παρούσας ανακοίνωσης.

Οι αιτήσεις για περισσότερες πληροφορίες καθώς και οι αιτήσεις επανεξέτασης πρέπει επίσης να αποστέλλονται στην προαναφερόμενη διεύθυνση.

Η Επιτροπή επεξεργάζεται τις αιτήσεις επανεξέτασης βάσει του κανονισμού εφαρμογής του ΠΟΕ εντός ευλόγου προθεσμίας και δημοσιεύει ανακοίνωση για την έναρξη των επανεξετάσεων αυτών, για τους εξαγωγείς-παραγωγούς οι οποίοι υπέβαλαν δεόντως αιτιολογημένη αίτηση.

Σύμφωνα με το άρθρο 3 του κανονισμού εφαρμογής του ΠΟΕ, κάθε μέτρο που λαμβάνεται δυνάμει του κανονισμού αυτού κατόπιν επανεξέτασης, δεν έχει αναδρομική ισχύ.

Δεν θίγεται το δικαίωμα υποβολής αίτησης για ενδιάμεση επανεξέτασης, σύμφωνα με το άρθρο 11 παράγραφος 3 του βασικού κανονισμού.

(1) ΕΕ L 201 της 26.7.2001, σ. 10.

(2) ΠΟΕ, έκθεση του δευτεροβάθμιου οργάνου, AB-2000-13, WT/DS141/AB/R, 1η Μαρτίου 2001. ΠΟΕ, έκθεση της ειδικής ομάδας (πάνελ), WT/DS141/R, 30 Οκτωβρίου 2000. Οι εκθέσεις μπορούν να φορτωθούν από τον ιστότοπο του ΠΟΕ (http://www.wto.org/english/tratop_e/dispu_e/distab_e.htm).

(3) ΕΕ L 56 της 6.3.1996, σ. 1· κανονισμός, όπως τροποποιήθηκε τελευταία από τον κανονισμό (ΕΚ) αριθ. 2238/2000 (ΕΕ L 257 της 11.10.2000, σ. 2).

(4) ΕΕ L 308 της 29.11.1996, σ. 11· απόφαση όπως τροποποιήθηκε τελευταία από την απόφαση αριθ. 435/2001/ΕΚΑΧ (ΕΕ L 63 της 3.3.2001, σ. 14).